Nordjyllands Politi har været hurtige på aftrækkeren og har allerede fundet frem til den formodede gerningsmand, som fredag formiddag røvede en kiosk på Aalborgvej i Hals. - Vi har været rundt i byen og kigge, og via vidneforklaringer og vores hunde har vi fundet frem til en adresse, hvor han opholdt sig, og han er anholdt og på vej herind på politigården, forklarer Jess Fallberg, vagtchef hos Nordjyllands Politi. Nordjyllands Politi modtog en anmeldelse fredag formiddag klokken 11.11. Her lød det, at en mand havde begået et røveri i en kiosk i Hals. - Man har truet med en 45 centimeter lang køkkenkniv, og efterfølgende er personen undløbet, forklarer vagtchefen. Men via en effektiv efterforskning har politiet altså fundet frem til den formodede gerningsmand kun et par timer efter røveriet. Der er tale om en ung mand på 17 år fra lokalområdet, oplyser vagtchefen. Han er nu bragt til politigården i Aalborg. - Vi skal vurdere, om han skal fremstilles. Han er jo som sagt kun 17 år. Så vi skal have talt med vores jurister, og så skal vi have samlet sagen og samlet spor, siger Jess Fallberg.

Opsummering:
En ung mand begik fredag formiddag et røveri i en kiosk i Hals, men kort tid efter har politiet fundet frem til den mistænkte.